**ELŐTERJESZTÉS**

**Szombathely Megyei Jogú Város Közgyűlésének**

**2025. június 19-i ülésére**

**Javaslat előzetes településfejlesztési döntés meghozatalára**

**a településrendezési terv módosítása érdekében**

Szombathely Megyei Jogú Város Közgyűlése településrendezési tervének felülvizsgálata során a 279/2024. (X. 22.) Kgy. számú és a 20/2025. (I. 30.) Kgy. számú határozataival előzetes településfejlesztési döntést hozott arról, hogy az előterjesztés mellékletét képező munkafüzet mely elemeinek kidolgozását javasolja. Egyúttal döntött a felülvizsgálat kapcsán szükséges tervek és azok alátámasztó munkarészeinek elkészíttetéséről, a véleményezési eljárás lefolytatásáról.

Az előzetes településfejlesztési döntés meghozatalát követően eltelt időszakban az alábbi területekre vonatkozó szabályozási előírások felülvizsgálata vált szükségessé:

1. A Vasút-Szelestey-Nádasdy-Semmelweis utcák által határolt tömböt jelölte ki a hatályos településrendezési terv az **intermodális csomópont** helyszínéül. Az IMCS megvalósítására vonatkozó tervek egyike sem jelentett volna a város számára elfogadható, közlekedési szempontból egyértelműen előrelépést jelentő megoldást. A továbbiakban szükségtelen a területen korábbiakban tervezett, de meg nem valósuló beruházás érdekében az autóbusz pályaudvarra történő korlátozás fenntartása. Ezért az övezeti előírásokat a környező és a tárgyi tömb előírásaival megegyezőre javasoljuk módosítani. A hatályos és a tervezett szabályozási tervi kivonatot az előterjesztés 1. melléklet 1. pontja tartalmazza.
2. GySEV Zrt. **IC motorvonat karbantartó és javító bázis** létesítését tervezi a Pálya utca melletti területen. Ennek érdekében ezen a szakaszon szükséges a Kö-2 és a Gksz területfelhasználási módok közötti övezeti határ módosítása, hogy ezt követően a csarnok építéséhez a szükséges területcseréket és a telekalakítást el tudják végezni. A hatályos településszerkezeti és a szabályozási tervi kivonatot, valamint a területbővítést bemutató térképmásolatot az előterjesztés 1. melléklet 2. pontja tartalmazza.
3. A Városstratégiai, Idegenforgalmi és Sport Bizottság 98/2025. (IV.25.) VISB számú határozatában felkért, hogy a Szabályozási terven már szereplő **Váci M. utca 30-32. szám melletti, 2759/50 hrsz.** alatti ingatlanon **lévő parkoló északi irányú meghosszabbítása** kerüljön feltüntetésre. A hatályos szabályozási tervi kivonatot és a légifotót az előterjesztés 1. melléklet 3. pontja tartalmazza.
4. A Saághy István utcából egy gyalogos hídon átvezető **gyalogút** halad a Szent Imre herceg útjáig. A kérelem ennek a Szabályozási terven történő f**eltüntetésé**re, valamint a tömbben az állami főépítészi vélemény alapján szükségtelenül ábrázolt **építési helyek törlésé**re vonatkozik. A hatályos és a tervezett településszerkezeti és szabályozási tervi kivonatokat az előterjesztés 1. melléklet 4. pontja tartalmazza.

A kidolgozás során a kérelmeket teljeskörűen kell megvizsgálni, a kidolgozási javaslat nem jelenti a beérkezett kérelem feltétel nélkül és teljes egészében történő teljesítését. A továbbiakban a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 68. §-a szerinti egyszerűsített eljárás során a véleményezési szakaszban a partnerektől, majd a záró szakaszban az egyeztető tárgyalásra meghívott államigazgatási szervektől ellenvélemény, kifogás is érkezhet.

Kérem a Tisztelt Közgyűlést, hogy az előterjesztést megtárgyalni, és az 1. melléklet valamennyi elemének kidolgozására vonatkozó határozati javaslatot elfogadni szíveskedjék.

**Szombathely, 2025. június „…”**

**/: Dr. Nemény András :/**

**HATÁROZATI JAVASLAT**

**.…/2025. (VI. 19.) Kgy. számú határozat**

A Közgyűlés megtárgyalta a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztést és az alábbi döntéseket hozta:

1. Szombathely Megyei Jogú Város Közgyűlése elhatározza, hogy településrendezési eszközeinek folyamatban lévő felülvizsgálata során a 279/2024. (X. 22.) Kgy. számú és a 20/2025. (I. 30.) Kgy. számú határozataival hozott előzetes településfejlesztési döntését kiegészíti az 1. számú mellékletben foglalt pontokkal, és azt az előterjesztésben foglaltaknak megfelelően kidolgozásra javasolja.
2. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában: azonnal

2. pont vonatkozásában: 2025. szeptemberi Közgyűlés